ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1232/98

υποβολή: Anna Terrón i Cusí (PSE) προς την Επιτροπή

(9 Απριλίου 1998)

Θέμα: Χρησιμοποίηση των πιστώσεων του 1996 και 1997 στην Καταλωνία

Πόσες πιστώσεις υποχρεώσεων και πόσες πληρωμών χρησιμοποιήθηκαν κατά τα οικονομικά έτη 1996 και 1997 στην Καταλωνία από τα Διαρθρωτικά Ταμεία, το Ταμείο Συνοχής και τις κοινοτικές πρωτοβουλίες;

Συμπληρωματική απάντηση

του κ. Wulf-Mathies εξ ονόματος της Επιτροπής

(28 Ιουλίου 1998)

Οι αναλήψεις υποχρεώσεων και οι πραγματοποιηθείσες δαπάνες εκ μέρους των Διαρθρωτικών Ταμείων με στόχο την προώθηση των εθνικών αναγκών για χρηματοδοτική παρέμβαση στην περιφέρεια της Καταλονίας, κατά τα έτη 1996 και 1997, είναι οι εξής:

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Θα πρέπει να τονιστεί ότι, όσον αφορά τις κοινοτικές παρεμβάσεις, οι οποίες παρέχουν συνολική κάλυψη σε εθνικό επίπεδο, οι αναλήψεις υποχρεώσεων και οι δαπάνες πραγματοποιούνται επί του συνόλου της παρέμβασης και, επομένως, η παροχή στοιχείων ανά περιφέρεια δεν είναι δυνατή. Το ίδιο ισχύει και για το Ενιαίο Έγγραφο Προγραμματισμού "Στόχος 5α - αλιεία".

Σε ό,τι αφορά το Ταμείο Συνοχής, η Επιτροπή, κατά τη διάρκεια των δύο τελευταίων ετών, συγχρηματοδότησε στην περιφέρεια της Καταλονίας δύο έργα του τομέα του περιβάλλοντος και των μεταφορών, συνολικής δαπάνης 564,42 εκ. ECU. Για τις εν λόγω επενδύσεις καταβλήθηκε ποσό 299,77 εκ. ECU.
ΓΡΑΠΤΗ ΕΡΩΤΗΣΗ P-1523/98

υποβολή: Eva Kjer Hansen (ELDR) προς την Επιτροπή

(11 Μαΐου 1998)

Θέμα: Ρυθμίσεις σχετικά με την κατάθεση εγγυήσεων για γεωργικά προïόντα

Θα μπορούσε η Επιτροπή να διευκρινίσει γιατί επιβάλλεται πρόστιμο που ισοδυναμεί με το 15 % ακριβώς της συμβατικής αξίας μετά την υπέρβαση της προθεσμίας για την κατάθεση εγγυήσεων, καθώς και εάν το πρόστιμο αυτό του 15 % επιβάλλεται και σε άλλες περιπτώσεις πέραν των γεωργικών προϊόντων;

Προτίθεται η Επιτροπή να αναλάβει πρωτοβουλία για την καθιέρωση περισσότερο ευέλικτων ρυθμίσεων, βάσει των οποίων το ύψος του προστίμου θα εξαρτάται από τη διάρκεια υπέρβασης της προθεσμίας;

Απάντηση του κ. Fischler εξ ονόματος της Επιτροπής

(4 Ιουνίου 1998)

Ο κανονισμός (ΕΟΚ) 2220/85(1) θεσπίζει ενιαίους λεπτομερείς κανόνες σχετικά με την εφαρμογή του συστήματος εγγυήσεων για τα γεωργικά προϊόντα. Προκειμένου να ληφθεί υπόψη η σημασία των όρων σχετικά με την αποδέσμευση μιας εγγύησης, πρέπει να γίνει διάκριση μεταξύ των παραβάσεων των πρωτευόντων και των δευτερευόντων ή συμπληρωματικών όρων. Η κατάπτωση του 15 % της εγγύησης είναι ένα γενικό κατ' αποκοπή ποσοστό και θεωρείται ανάλογη και διοικητικά εφικτή συνέπεια της παράβασης ενός δευτερεύοντος όρου. Επίσης, οι κανόνες ορίζουν το κατ' αποκοπή ποσοστό κατάπτωσης της εγγύησης σε 15 %, το οποίο αυξάνεται κατά ένα ορισμένο ποσοστό για κάθε μέρα υπέρβασης της προθεσμίας, μόνο στην περίπτωση που μια υποχρέωση για τήρηση της προθεσμίας για την εκπλήρωση ενός πρωτεύοντος όρου δεν έχει τηρηθεί.

Το πεδίο εφαρμογής των εν λόγω κανόνων περιορίζεται στην Κοινή Γεωργική Πολιτική.

Εφόσον οι κανόνες αυτοί προβλέπουν την απαραίτητη αναλογικότητα, η Επιτροπή δεν θεωρεί αναγκαία την εισαγωγή περαιτέρω ευελιξίας.

(1) ΕΕ L 205, 3.8.1985.
ΓΡΑΠΤΗ ΕΡΩΤΗΣΗ E-2225/98

υποβολή: Kirsi Piha (PPE) προς την Επιτροπή

(16 Ιουλίου 1998)

Θέμα: Κατάσταση στο Θιβέτ και χάραξη κοινής κοινοτικής πολιτικής για την εν λόγω χώρα

Κατά την επίσκεψη του πολιτικού και πνευματικού ηγέτη του Θιβέτ Δαλάϊ Λάμα στην Φινλανδία, στις 19 Ιουνίου, συζητήθηκαν το ενδεχόμενο της χάραξης μιας κοινής πολιτικής για την εν λόγω χώρα και οι προθέσεις της ΕΕ εν σχέση με το θέμα αυτό. Η εφαρμογή μιας κοινής πολιτικής θα καθιστούσε δυνατές, αφενός, την άμεση επέμβαση της διεθνούς κοινότητας στο Θιβέτ με στόχο την βελτίωση της κατάστασης στον τομέα των δικαιωμάτων του ανθρώπου και, αφετέρου, την άσκηση πίεσης και από την Κοινότητα για εντατικοποίηση των διαπραγματεύσεων μεταξύ Κίνας και Θιβέτ.

Έχει εξετάσει η Επιτροπή το ενδεχόμενο της χάραξης μιας κοινής κοινοτικής πολιτικής για το Θιβέτ; Εάν ναι, ποίοι είναι σε γεννικές γραμμές οι στόχοι της;

Απάντηση του Sir Leon Brittan εξ ονόματος της Επιτροπής

(4 Αυγούστου 1998)

Η Επιτροπή υπενθυμίζει ότι ασχολήθηκε συχνά με το Θιβέτ στο πλαίσιο τόσο του πολιτικού διαλόγου ΕΕ-Κίνας όσο και του ειδικού διμερούς διαλόγου ΕΕ-Κίνας για τα ανθρώπινα δικαιώματα. Οι επικεφαλής της τρόικας επισκέφθηκαν το Θιβέτ από 1 έως 10 Μαΐου 1998 ενώ ευρίσκονταν σε αποστολή στο Πεκίνο.

Αποτελούσε πάντα μακρά και διαρκή πολιτική της Ένωσης να ασκεί πίεση στις κινεζικές αρχές να σεβαστούν τα βασικά ανθρώπινα δικαιώματα του λαού του Θιβέτ και να βοηθήσει στη διατήρηση του ξεχωριστού πολιτιστικού επιπέδου του και του τρόπου ζωής του. Ένας από τους κύριους στόχους της Ένωσης υπήρχε η ενθάρρυνση του διαλόγου μεταξύ της κινεζικής κυβέρνησης και της κυβέρνησης του Δαλάι Λάμα με σκοπό να εξασφαλιστεί η διαρκής επίλυση των εντάσεων που υπάρχουν μεταξύ των δύο πλευρών.

Εν όψει των παρατηρήσεων που έκαναν οι επικεφαλής της Τρόικας κατά τη διάρκεια της αποστολής, μελετάται περαιτέρω αυτή τη στιγμή και εξετάζεται πώς μπορεί να εκσυγχρονισθεί καλύτερα η πολιτική αυτή ώστε να δημιουργούνται με περισσότερη αποτελεσματικότητα οι ορθές συνθήκες για διάλογο και συμβιβασμό και να προωθηθούν τα συμφέροντα των κατοίκων του Θιβέτ.
ΓΡΑΠΤΗ ΕΡΩΤΗΣΗ E-1958/98

υποβολή: Mirja Ryynänen (ELDR) προς την Επιτροπή

(30 Ιουνίου 1998)

Θέμα: Πληροφορίες για κράτη μέλη στον τομέα των δημοσίων υπηρεσιών

Σε ορισμένα κράτη μέλη της ΕΕ τα τέλη των δημοσίων υπηρεσιών έχουν εναρμονισθεί σχεδόν στον ίδιο βαθμό με τα άλλα κράτη μέλη της ΕΕ. Ωστόσο, από διάφορες φινλανδικές εμπειρίες καταφαίνεται ότι στην πράξη, για παράδειγμα, τα ταχυδρομικά τέλη επιστολών προς τη Φινλανδία είναι υψηλότερα απ' ότι σε άλλα κράτη μέλη της ΕΕ. Τούτο οφείλεται στο γεγονός ότι οι αρχές δεν διαθέτουν ενημερωμένα δεδομένα σχετικά με την προσχώρηση της Φινλανδίας στην ΕΕ. Ως εκ τούτου επιθυμώ να πληροφορηθώ.

1. Ποιές είναι οι ενέργειες στις οποίες έχει προβεί η Ευρωπαϊκή Επιτροπή προκειμένου οι δημόσιες αρχές και οργανισμοί των κρατών μελών να διαθέτουν ενημερωμένα δεδομένα για τα αντίστοιχα των αρμοδίων αρχών άλλων κρατών μελών;

2. Ποιές είναι οι ενέργειες στις οποίες έχει προβεί η Ευρωπαϊκή Επιτροπή ώστε τα ταχυδρομικά τέλη προς τη Φινλανδία και τη Σουηδία να είναι τα ίδια με εκείνα προς τα άλλα κράτη μέλη, με στόχο την επίτευξη ενιαίων τιμολογίων;

Απάντηση του κ. Bangemann εξ ονόματος της Επιτροπής

(29 Ιουλίου 1998)

Η Επιτροπή θεωρεί θέμα ζωτικής σημασίας την διάχυση επίκαιρων πληροφοριών για την κατάσταση της Κοινότητας, καθώς και για την εξέλιξή της. Προς τον σκοπό αυτό, αναπτύσσει, σε διαρκή βάση, επικοινωνιακές δραστηριότητες με αποδέκτες τις εθνικές αρχές και τους πολίτες της Κοινότητας, μέσω του συνόλου των υπηρεσιών της, και ιδιαίτερα μέσω των θεσμοθετημένων σχέσεών της με τα κράτη μέλη. Διατίθενται και διανέμονται σε μεγάλους αριθμούς πολυάριθμες δημοσιεύσεις για την σύνθεση της Κοινότητας, ιδίως μέσω των αντιπροσωπειών της Επιτροπής στα διάφορα κράτη μέλη. Από πλευράς τους, οι εθνικές αρχές αξιοποιούν τις πληροφορίες αυτές, ενσωματώνοντάς τες στο οικείο πλαίσιο. Οι δράσεις αυτές περιορίζονται μόνο από τους πόρους του προϋπολογισμού που μπορούν λογικά να διατεθούν προς τον σκοπό αυτόν.

Όσον αφορά τα τιμολόγια υπηρεσιών ταχυδρομείου, η Κοινότητα ευνοεί την προσέγγιση τιμών "με βάση το κόστος", όπως το απαιτεί η οδηγία 97/67/ΕΚ του Ευρωπαϊκού Κοινοβουλίου και του Συμβουλίου της 15ης Δεκεμβρίου 1997 σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχόμενων υπηρεσιών(1). Ως εκ τούτου, και τηρουμένης της αρχής αυτής, ορισμένα τιμολόγια μπορούν να διαφέρουν ανάλογα με τον εκάστοτε προορισμό στην Κοινότητα.

(1) ΕΕ L 15, 21.1.1998.
ΓΡΑΠΤΗ ΕΡΩΤΗΣΗ E-1734/98

υποβολή: Joaquim Miranda (GUE/NGL) και Honório Novo (GUE/NGL) προς την Επιτροπή

(5 Ιουνίου 1998)

Θέμα: Κατασκευή χώρου εναπόθεσης πυρηνικών αποβλήτων στην Aldeiadâvila, Ισπανία

Η ισπανική κυβέρνηση υπέβαλε πρόσφατα πρόταση στη Γερουσία για συγκρότηση επιτροπών που θα εξετάσει τη δυνατότητα κατασκευής χώρου εναπόθεσης πυρηνικών αποβλήτων στην περιοχή Avila de la Ribera, επανερχόμενη, με την ενέργεια αυτή, σε προηγούμενα προγράμματα τα οποία, όπως και τώρα, είχαν δημιουργήσει έντονες αντιδράσεις στους κατοίκους.

Επειδή είναι βέβαιο ότι η κατασκευή ενός τέτοιου πυρηνικού "νεκροταφείου" είναι πάρα πολλύ επικίνδυνη, λαμβανομένου υπόψη ότι το έδαφος της περιοχής στην οποία σχεδιάζεται είναι γρανιτώδες; ότι θα αποτελούσε άμεσο κίνδυνο για τη δημόσια υγεία και για το περιβάλλον; ότι αποτελεί επίσης σοβαρό κίνδυνο για την οικονομία της περιοχής και συνιστά παράβαση διεθνών κανόνων, εφόσον απέχει ολογότερο από 100 χιλιόμετρα από τα σύνορα μεταξύ Ισπανίας και Πορτογαλίας, ζητείται από την Επιτροπή να ενημερώσει επειγόντως, όπως απαιτεί το θέμα, σχετικά με τη στάση που σκοπεύει να τηρήσει.
ΓΡΑΠΤΗ ΕΡΩΤΗΣΗ E-1173/98

υποβολή: Ulf Holm (V) προς την Επιτροπή

(29 Απριλίου 1998)

Θέμα: Πριμοδότηση μετατροπής

Μπορεί η Επιτροπή να διευκρινίσει σε ποιο ποσό ανέρχονται τα χρήματα που διατίθενται στον προϋπολογισμό για την χορήγηση πριμοδοτήσεων μετατροπής σε αγρότες που επιθυμούν να εγκαταλείψουν την καλλιέργεια καπνού και να ασχοληθούν με κάποια άλλη;

Έχουν άραγε αυξηθεί ή μειωθεί οι πιστώσεις της συγκεκριμένης θέσης του προϋπολογισμού κατά τα τελευταία τρία έτη; Προτίθεται η Επιτροπή να προτείνει υψηλότερο ή χαμηλότερο ποσό για τον προσεχή προϋπολογισμό;

Μπορεί η Επιτροπή να ανακοινώσει επίσης κατά πόσο αξιοποιούνται οι εν λόγω πριμοδοτήσεις μετατροπής; Διαφέρει άραγε ο βαθμός χρησιμοποίησης των πριμοδοτήσεων μεταξύ των διαφόρων κρατών μελών της ΕΕ;

Ποιές καλλιέργειες προτιμούνται συνήθως όταν πραγματοποιείται η μετατροπή;

Απάντηση του κ. Fischler εξ ονόματος της Επιτροπής

(29 Μαΐου 1998)

Η Επιτροπή είναι σε θέση να πληροφορήσει το Αξιότιμο Μέλος του Κοινοβουλίου ότι στο πλαίσιο της σημερινής οργάνωσης της αγοράς καπνού δεν υπάρχει σύστημα κοινοτικής πριμοδότησης σε αγρότες που επιθυμούν να διακόψουν την καλλιέργεια καπνού και να ασχοληθούν με μια άλλη.

Στο πλαίσιο της αναδιοργάνωσης της αγοράς ακατέργαστου καπνού που υποβλήθηκε πρόσφατα στο Κοινοβούλιο και το Συμβούλιο(1), η Επιτροπή προτείνει να θεσπισθεί σύστημα επαναγοράς ποσοστώσεων από το κράτος προς όφελος των αγροτών που επιθυμούν να διακόψουν την καλλιέργεια καπνού.

(1) COM(98)19 τελικό έγγραφο.
ΓΡΑΠΤΗ ΕΡΩΤΗΣΗ E-1866/98

υποβολή: Peter Crampton (PSE) προς την Επιτροπή

(16 Ιουνίου 1998)

Θέμα: Δημοκρατικά δικαιώματα στην Εσθονία

Δεδομένου ότι η Εσθονία είναι από τα πρώτα υποψήφια για ένταξη στην Ένωση κράτη, είναι η Επιτροπή ικανοποιημένη από τη μέχρι τώρα πρόοδο όσον αφορά τα δημοκρατικά δικαιώματα του μεγάλου εκείνου τμήματος του πληθυσμού της Εσθονίας που δεν γεννήθηκε στην Εσθονία ή του οποίου οι πρόγονοι δεν γεννήθηκαν στην Εσθονία;

Απάντηση του κ. Van den Broek εξ ονόματος της Επιτροπής

(14 Ιουλίου 1998)

Αναφορικά με τη γνώμη της Επιτροπής για την αίτηση της Εσθονίας να γίνει μέλος της Κοινότητας, η εταιρική σχέση προσχώρησης, που ενέκρινε η Επιτροπή το Μάρτιο του 1998, υπογραμμίζει την ανάγκη λήψεως μέτρων για να διευκολυνθεί η διαδικασία πολιτογράφησης και να βελτιωθεί η ενσωμάτωση μη εσθονών πολιτών, συμπεριλαμβανομένων των παιδιών χωρίς πατρίδα. Επίσης, πρέπει να ενταθεί η εκπαίδευση στα εσθονικά για όσους δεν ομιλούν τη γλώσσα αυτή. Με σκοπό την εφαρμογή των συστάσεων του Ύπατου Αρμοστή για τις εθνικές μειονότητες της Οργάνωσης για την Ασφάλεια και τη Συνεργασία στην Ευρώπη (ΟΑΣΕ) η κυβέρνηση της Εσθονίας έχει υποβάλει νομοθετικές προτάσεις οι οποίες εξετάζονται αυτή τη στιγμή από το εσθονικό κοινοβούλιο. Οι εξελίξεις στα θέματα αυτά παρακολουθούνται στενά.
ΓΡΑΠΤΗ ΕΡΩΤΗΣΗ E-1789/98

υποβολή: Viviane Reding (PPE) προς το Συμβούλιο

(11 Ιουνίου 1998)

Θέμα: Αναβολή της απαγόρευσης της χρησιμοποίησης ζώων σε πειράματα

Εκτιμώντας: ότι η οδηγία 93/35/ΕΟΚ(1) προβλέπει την απαγόρευση της χρησιμοποίησης ζώων σε πειράματα στην βιομηχανία καλλυντικών και ορίζει ότι τέτοια πειράματα πρέπει να αντικατασταθούν από εναλλακτικές μεθόδους από 1ης Ιανουαρίου 1998,

ότι ορισμένα κράτη μέλη (Κάτω Χώρες, Γερμανία) έχουν εφαρμόσει αυτήν την απαγόρευση, τα περισσότερα κράτη όμως δεν το έχουν πράξει,

ότι η βιομηχανία καλλυντικών διαθέτει ήδη χιλιάδες ουσίες οι οποίες έχουν δοκιμασθεί σε ζώα,

ότι για τα περισσότερα, συχνά βάρβαρα, πειράματα με ζώντα ζώα υφίστανται εναλλακτικές μέθοδοι δοκιμών, οι οποίες όμως δεν εφαρμόζονται και ότι η έρευνα για νέες εναλλακτικές μεθόδους τυγχάνει ελάχιστης υποστήριξης,

ότι η Επιτροπή δεν έχει αναλάβει ακόμη καμιά πρωτοβουλία σχετικά με την εξαγγελθείσα οδηγία για την απαγόρευση πειραμάτων με ζώα για έτοιμα καλλυντικά προϊόντα,

εγείρεται το ερώτημα γιατί το Συμβούλιο αναβάλλει την προβλεπόμενη στην οδηγία για το 1998 απαγόρευση; Θεωρεί το Συμβούλιο ότι η εμπορική πολιτική έχει προτεραιότητα έναντι της προστασίας των ζώων; Για ποιούς λόγους το Συμβούλιο αναβάλλει επανειλημμένως την λήψη αποφάσεων επί του εν λόγω θέματος;

Απάντηση

(24 Σεπτεμβρίου 1998)

Το Συμβούλιο εφιστά την προσοχή της αξιότιμου βουλευτού στην απάντηση που έδωσε η Επιτροπή στη γραπτή ερώτηση αριθ. 1790/98 για το ίδιο θέμα. Η απόφαση αναβολής για την 30 Ιουνίου 2000 της ημερομηνίας εφαρμογής της απαγόρευσης χρησιμοποίησης ζώων σε πειράματα ελήφθη από την Επιτροπή με βάση την οδηγία 97/18/ΕΚ, εκτιμώντας το στόχο της προστασίας της δημόσιας υγείας και λαμβάνοντας υπόψη το γεγονός ότι δεν έχει σημειωθεί ικανοποιητική πρόοδος ως προς την ανάπτυξη μεθόδων που θα μπορούσαν να αντικαταστήσουν τα πειράματα σε ζώα.

(1) ΕΕ L 151 της 23ης Ιουνίου 1993, σελ.32.
ΓΡΑΠΤΗ ΕΡΩΤΗΣΗ P-2205/98

υποβολή: Kirsten Jensen (PSE) προς την Επιτροπή

(10 Ιουλίου 1998)

Θέμα: Συνεργασία με τη μαφία του Ουζμπεκιστάν

1. Από σειρά άρθρων που δημοσιεύθηκαν στην εφημερίδα Politiken της 18ης και 19ης Μαρτίου 1998 απορρέει ότι η μεγάλη δανέζικη ζυθοποιία Carlsberg συνεργάζεται με τον Ουζμπέκο Gafur Rakhimov, ο οποίος εμπλέκεται σε εμπόριο ναρκωτικών και έχει στενές διασυνδέσεις με τη μαφία στο Ουζμπεκιστάν. Ο Gafur Rakhimov είναι στη μαύρη λίστα όλων των χωρών του Σένγκεν και για το λόγο αυτό δεν του χορηγείται θεώρηση εισόδου στην ΕΕ. Θεωρεί η Επιτροπή ότι συνιστά πρόβλημα το γεγονός ότι ευρωπαϊκές επιχειρήσεις συνεργάζονται κατ' αυτόν τον τρόπο με άτομα που είναι στη μαύρη λίστα στο πλαίσιο της συνεργασίας του Σένγκεν;

2. Κυκλοφορούν φήμες ότι η Ευρωπαϊκή Τράπεζα Ανασυγκρότησης και Ανάπτυξης συμμετέχει ως επενδυτής στο εν λόγω σχέδιο και ότι, στο πλαίσιο αυτό, συνεργάζεται με τον Gafur Rakhimov. Επιβεβαιώνει η Επιτροπή τις φήμες αυτές;

3. Υπάρχει δυνατότητα κοινοτικής παρέμβασης στη συγκεκριμένη ή σε παρεμφερείς υποθέσεις;

4. Προτίθεται η Επιτροπή να αναλάβει την πρωτοβουλία μιας τέτοιας παρέμβασης είτε στη συγκεκριμένη είτε σε παρεμφερείς υποθέσεις;

5. Η θέση σε ισχύ της Συνθήκης του Άμστερνταμ θα αλλάξει κάτι στην αντιμετώπιση του προαναφερθέντος ζητήματος;

Απάντηση του της κας Gradin εξ ονόματος της Επιτροπής

(23 Ιουλίου 1998)

Η Επιτροπή παρατηρεί ότι η ερώτηση αυτή ταυτίζεται με τη γραπτή ερώτηση υπ' E-1075/98 την οποία είχε υποβάλει το Αξιότιμο Μέλος του Κοινοβουλίου.

Κατά συνέπεια η Επιτροπή παρακαλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί(1) στην εν λόγω ερώτηση.

(1) ΕΕ C 386 της 11.12.1998, σελ. 78.
ΓΡΑΠΤΗ ΕΡΩΤΗΣΗ E-1597/98

υποβολή: Allan Macartney (ARE) προς την Επιτροπή

(25 Μαΐου 1998)

Θέμα: Φόρος οινοπνευματωδών που επιβάλλει επί του ουίσκυ η Ταïβάν, και βιομηχανία ουίσκυ της Σκωτίας

Έχει εκτιμήσει πλήρως η Επιτροπή τις επιπτώσεις που θα μπορούσε να έχει επί της βιομηχανίας Σκωτσέζικου Ουίσκυ η προσωρινή ρύθμιση του φόρου οινοπνευματωδών με την Ταϊβάν, δεδομένου ότι η χώρα αυτή είναι η ένατη μεγαλύτερη στον κόσμο εξαγωγική αγορά για το ουίσκυ;
ΓΡΑΠΤΗ ΕΡΩΤΗΣΗ E-1733/98

υποβολή: Joaquim Miranda (GUE/NGL) και Honório Novo (GUE/NGL) προς το Συμβούλιο

(8 Ιουνίου 1998)

Θέμα: Κατασκευή χώρου εναπόθεσης πυρηνικών αποβλήτων στην Aldeiadâvila, Ισπανία

Η ισπανική κυβέρνηση υπέβαλε πρόσφατα πρόταση στη Γερουσία για συγκρότηση επιτροπών που θα εξετάσει τη δυνατότητα κατασκευής χώρου εναπόθεσης πυρηνικών αποβλήτων στην περιοχή Avila de la Ribera, επανερχόμενη, με την ενέργεια αυτή, σε προηγούμενα προγράμματα τα οποία, όπως και τώρα, είχαν δημιουργήσει έντονες αντιδράσεις στους κατοίκους.

Επειδή είναι βέβαιο ότι η κατασκευή ενός τέτοιου πυρηνικού "νεκροταφείου" είναι πάρα πολλύ επικίνδυνη, λαμβανομένου υπόψη ότι το έδαφος της περιοχής στην οποία σχεδιάζεται είναι γρανιτώδες; ότι θα αποτελούσε άμεσο κίνδυνο για τη δημόσια υγεία και για το περιβάλλον; ότι αποτελεί επίσης σοβαρό κίνδυνο για την οικονομία της περιοχής και συνιστά παράβαση διεθνών κανόνων, εφόσον απέχει ολογότερο από 100 χιλιόμετρα από τα σύνορα μεταξύ Ισπανίας και Πορτογαλίας, ζητείται από το Συμβούλιο να ενημερώσει επειγόντως, όπως απαιτεί το θέμα, σχετικά με τη στάση που σκοπεύει να τηρήσει.

Απάντηση

(24 Σεπτεμβρίου 1998)

Η Οδηγία 85/337/ΕΟΚ του Συμβουλίου, "για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον"(1), εφαρμόζεται σε περιπτώσεις εγκαταστάσεων που προορίζονται κατ' αποκλειστικότητα για τη μόνιμη αποθήκευση ή την οριστική απομάκρυνση ραδιενεργών αποβλήτων. Δυνάμει του άρθρου 4, παράγραφος 1 της εν λόγω οδηγίας αυτό το είδος εγκατάστασης πρέπει κατ' αρχήν να υποβάλλεται σε εκτίμηση των επιπτώσεων για το περιβάλλον. Το άρθρο 7 προβλέπει εξάλλου την εφαρμογή διαδικασιών διαβούλευσης οσάκις υπάρχει φόβος να ανακύψουν από την εκτέλεση σχεδίου σοβαρές επιπτώσεις στο περιβάλλον άλλου κράτους μέλους. Οι διαδικασίες αυτές κινούνται με πρωτοβουλία του κράτους μέλους από το οποίο πηγάζει το σχέδιο, ή αιτήσει του άλλου κράτους μέλους.

Εξ άλλου, σύμφωνα με το άρθρο 37 της Συνθήκης Ευρατόμ, "κάθε κράτος μέλος υποχρεούται να παρέχει στην Επιτροπή - η οποία και εκφέρει τη γνώμη της εντός προθεσμίας έξι μηνών - τα γενικά δεδομένα παντός σχεδίου απορρίψεως ραδιενεργών καταλοίπων οποιασδήποτε μορφής, τα οποία επιτρέπουν να διαπιστώνεται, αν η πραγματοποίηση του σχεδίου αυτού θα ηδύνατο να προκαλέσει ραδιενεργό μόλυνση των υδάτων, του εδάφους ή του εναερίου χώρου άλλου Κράτους μέλους.".

Το Συμβούλιο πιστεύει ότι με την ορθή εφαρμογή των κοινοτικών ρυθμίσεων θα πρέπει κανονικά, κατά την εκτέλεση του σχεδίου στο οποίο αναφέρονται οι Αξιότιμοι κ.κ. Βουλευτές, να τηρηθούν απολύτως οι προδιαγραφές υγείας και περιβάλλοντος.

(1) ΕΕ L 175, 5.7.1985, σελ. 40.
ΓΡΑΠΤΗ ΕΡΩΤΗΣΗ E-1644/98

υποβολή: Nikitas Kaklamanis (UPE) προς την Επιτροπή

(29 Μαΐου 1998)

Θέμα: Καταστροφή του αρχαιολογικού χώρου της αρχαίας Δωδώνης στα Ιωάννινα

Με παρέμβαση της Ε.Ε. είχε αποφευχθεί, πριν λίγο καιρό, η διέλευση της ΕΓΝΑΤΙΑΣ ΟΔΟΥ κοντά από τον αρχαιολογικό χώρο της αρχαίας Δωδώνης στο Νομό Ιωαννίνων, προκειμένου να προστατευθεί το περιβάλλον και η πολιτιστική κληρονομιά της περιοχής.

Πρόσφατα, όμως, η Νομαρχιακή Αυτοδιοίκηση Ιωαννίνων ανταποκρίθηκε θετικά σε αίτημα της Κοινότητας Μαντείου του Νομού Ιωαννίνων και επέτρεψε την κατασκευή κοινοτικού δρόμου δίπλα ακριβώς στη ματαιωθείσα διάνοιξη της ΕΓΝΑΤΙΑΣ. Η απόφαση αυτή ισοδυναμεί με καταστροφή του περίφημου δωδωναίου τοπίου, το οποίο περιλαμβάνει το ιερό της Δωδώνης και το φυσικό χώρο της περιοχής. Το τραγικό της όλης υπόθεσης είναι ότι η εν λόγω περιοχή σώθηκε από τη μείζονα απειλή ενός έργου διεθνούς εμβέλειας, και απειλείται τώρα με καταστροφή από έναν κοινοτικό δρόμο πλάτους 7 μέτρων, ο οποίος διανοίγεται (σύμφωνα με την επίσημη δικαιολόγηση) "για βελτίωση βοσκοτόπων".

Θα παρακαλούσα να πληροφορηθώ την επίσημη άποψη της Ευρωπαϊκής Επιτροπής για το θέμα καθώς και τον τρόπο αντίδρασής της, ώστε να ματαιωθεί άμεσα η κατασκευή του δρόμου αυτού σε απόσταση μόλις 800 μέτρων από το αρχαίο θέατρο της Δωδώνης, διότι πρόκειται για ένα έργο που απειλεί με ολική καταστροφή και τον αρχαιολογικό χώρο αλλά και το φυσικό περιβάλλον της περιοχής.

Απάντηση του κ. Oreja εξ ονόματος της Επιτροπής

(17 Ιουλίου 1998)

Η προστασία και διατήρηση της αρχαιολογικής κληρονομιάς υπάγεται στην αποκλειστική αρμοδιότητα των εθνικών αρχών. Ο ρόλος της Κοινότητας είναι να ενθαρρύνει τη συνεργασία μεταξύ των κρατών μελών στον τομέα της πολιτιστικής και καλλιτεχνικής κληρονομιάς, όπως ορίζεται στο άρθρο 128 της Συνθήκης ΕΚ. Στο πλαίσιο αυτό, η προστασία του αρχαιολογικού χώρου της αρχαίας Δωδώνης στα Ιωάννινα εμπίπτει στην αρμοδιότητα των ελληνικών αρχών.

Ωστόσο σύμφωνα με πληροφορίες από τις ελληνικές αρχές, ο κοινοτικός δρόμος κοντά στον αρχαιολογικό χώρο απέχει περισσότερο από 800 μέτρα από το αρχαίο θέατρο της Δωδώνης και δεν πρόκειται σε καμία περίπτωση να βλάψει τον αρχαιολογικό χώρο ή το φυσικό περιβάλλον, αφού η κατασκευή του γίνεται σύμφωνα με τους κανόνες που προβλέπονται από τις ελληνικές αρχαιολογικές υπηρεσίες και, επιπλέον, έχει εγκριθεί τόσο από την τοπική όσο και από την κεντρική Εφορία Αρχαιοτήτων.
ΓΡΑΠΤΗ ΕΡΩΤΗΣΗ E-1354/98

υποβολή: Allan Macartney (ARE) προς την Επιτροπή

(7 Μαΐου 1998)

Θέμα: Παρέμβαση στο κριθάρι

Μπορεί η Επιτροπή να διαβεβαιώσει ότι υφίστανται κοινές προδιαγραφές εντός της ΕΚ για την παρέμβαση στο κριθάρι; Εάν όχι, αναγνωρίζει η Επιτροπή την ανάγκη καθιέρωσης κοινών προδιαγραφών, δεδομένων των διαφορών που υπάρχουν μεταξύ των κρατών μελών, όπου ορισμένα απαιτούν την αποξήρανσή του έως 15 % βαθμό υγρασίας και άλλα έως 14 %;

Απάντηση του κ.Fischler εξ ονόματος της Επιτροπής

(25 Μαΐου 1998)

Ναι, υπάρχουν κοινές προδιαγραφές για την θέση των σιτηρών σε παρέμβαση, συμπεριλαμβανομένης και της κριθής. Έχουν οριστεί από τον κανονισμό (ΕΟΚ) 689/92 της 19ης Μαρτίου 1992 για τον καθορισμό της διαδικασίας και των όρων για την ανάληψη σιτηρών από τους οργανισμούς παρέμβασης(1). Όσον αφορά την υγρασία η οποία περιέχεται σε αυτά, ο κανονισμός επιτρέπει ανώτατο όριο 14,5 %. Ωστόσο, το Συμβούλιο έχει ζητήσει από την Επιτροπή, τα τελευταία 10 χρόνια, να προβλέψει, με ετήσια παρέκκλιση, ανώτατο όριο 15 %, για τα κράτη μέλη που ζητούν να τους δοθεί η δυνατότητα αυτή.

(1) ΕΕ L 74, 20.3.1992.
ΓΡΑΠΤΗ ΕΡΩΤΗΣΗ E-1144/98

υποβολή: José Apolinário (PSE) προς την Επιτροπή

(24 Απριλίου 1998)

Θέμα: Οικονομικές ενισχύσεις - αγροπεριβαλλοντικά μέτρα/Πορτογαλία

Ζητώ από την Επιτροπή λεπτομερή ενημέρωση σχετικά με τα χρηματικά ποσά που διατέθηκαν για αγροπεριβαλλοντικά μέτρα ανά κράτος μέλος από το 1994 έως το 1997, καθώς και τις δεσμεύσεις που έχουν ήδη αναληφθεί έως το 1999.

Απάντηση του κ.Fischler εξ ονόματος της Επιτροπής

(20 Μαΐου 1998)

Η δαπάνη για το αγρο-περιβαλλοντικό πρόγραμμα στην Πορτογαλία (το μέρος του Ευρωπαϊκού Γεωργικού Ταμείου Προσανατολισμού και Εγγυήσεων [ΕΓΤΠΕ] είναι 75 %) έχει ως εξής (σε εκατ. ECU):

>ΘΕΣΗ ΠΙΝΑΚΑ>

Ο χρηματοδοτικός αντίκτυπος (το μέρος του ΕΓΤΠΕ είναι 75 %) των υφισταμένων, στις 15 Οκτωβρίου 1997, αναλήψεων υποχρεώσεων είναι 65 εκατ. ECU, για το οικονομικό έτος 1998, και 23 εκατ. ECU, για το οικονομικό έτος 1999.
ΓΡΑΠΤΗ ΕΡΩΤΗΣΗ E-0580/98

υποβολή: Amedeo Amadeo (NI) προς την Επιτροπή

(4 Μαρτίου 1998)

Θέμα: Διεθνείς μεταφορές επιβατών

Έχοντας υπόψη ότι σύμφωνα με το άρθρο 4, σημείο 2, του κανονισμού ΕΟΚ 684/92(1) του Συμβουλίου της 16ης Μαρτίου 1992: "για τις ειδικές τακτικές γραμμές που ορίζονται στο άρθρο 2 σημείο 1.2 δεύτερο εδάφιο στοιχεία α), β), γ) και δ) δεν απαιτείται άδεια, εφόσον καλύπτονται από σύμβαση που συνάπτεται μεταξύ του οργανωτή και του μεταφορέα",

ερωτάται η Επιτροπή αν θεωρεί ορθό οι ειδικές τακτικές γραμμές που ανταποκρίνονται στον ορισμό της "τακτικής γραμμής", όπως αναφέρεται στο άρθρο 2 σημείο 1.2 δεύτερο εδάφιο στοιχεία α), β), γ) και δ), και εξαιρούνται από τη χορήγηση άδειας, να μπορούν να αναπτύσσονται συστηματικά παράλληλα με τις υφιστάμενες τακτικές γραμμές που υπόκεινται στη χορήγηση άδειας και να συγκεντρώνουν με τον τρόπο αυτό την πελατεία των τελευταίων.

(1) ΕΕ L 74, 20.3.1992, σελ. 1.